Smernica Komisie 2000/56/ES
zo 14. septembra 2000,
ktorou sa mení a dopĺňa smernica Rady 91/439/EHS o vodičských preukazoch
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/439/EHS z 29. júla 1991 o vodičských preukazoch [1], v znení smernice 97/26/ES [2], a najmä jej článku 7 ods. 2 písm. a),
keďže:
(1) Zoznam harmonizovaných kódov spoločenstva, uvedených v prílohe I a Ia k smernici 91/439/EHS, je potrebné upraviť.
(2) Zoznam harmonizovaných kódov spoločenstva vyžaduje ďalšiu špecifikáciu z hľadiska vedeckého a technického pokroku v tejto oblasti a ďalších praktických skúseností získaných s príslušnými úpravami.
(3) Minimálne požiadavky pre vodičské skúšky, ako sú stanovené v prílohe II k smernici 91/439/EHS, musia byť skontrolované z hľadiska vedeckého a technického pokroku v tejto oblasti.
(4) Revízia prílohy II je potrebná kvôli ďalšiemu zosúladeniu vodičských skúšok v spoločenstve a zosúladeniu skúšobných požiadaviek s požiadavkami dennej premávky. Kvôli ďalšiemu zdokonaleniu zosúladenia by sa mali zaviesť kritériá hodnotenia pre praktickú skúšku.
(5) Revízia prílohy II je priamo zameraná na zlepšenie bezpečnosti na cestách. V súlade s tým by sa mali zvýšiť minimálne požiadavky teoretickej a praktickej skúšky.
(6) Opatrenia uvedené v tejto smernici sú v súlade so stanoviskom Výboru k vodičským preukazom,
PRIJALA TÚTO SMERNICU:
Článok 1
Smernica 91/439/EHS sa mení takto:
1. Prílohy I a Ia sa menia, ako je uvedené v prílohe I k tejto smernici.
2. Príloha II sa nahrádza textom v prílohe II k tejto smernici.
Článok 2
1. Členské štáty prijmú zákony, iné právne predpisy a správne opatrenia potrebné na dosiahnutie súladu s touto smernicou najneskôr do 30. septembra 2003. Bezodkladne o tom informujú Komisiu.
Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
2. Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.
Článok 3
Táto smernica nadobúda účinnosť 20. deň po jej uverejnení v Úradnom vestníku Európskych spoločenstiev.
Článok 4
Táto smernica je adresovaná členským štátom.
V Bruseli 14. septembra 2000